ທ່ານນາງ Margaret Thatcher ເຖິງແກ່ ອະສັນຍະກຳ ຮວມອາຍຸ ໄດ້ 87 ປີ (ວີດິໂອແລະສະໄລດ໌)
ຜູ້ນໍາທົ່ວໂລກຢ້ອນຄຶດ ຄືນເບິ່ງ ການປະກອບສ່ວນ ຂອງອະດີດ ນາຍົກລັດຖະມົນຕີອັງກິດ ທີ່ເຖິງແກ່ອະສັນຍະກໍາ ໃນວັນຈັນວານນີ້.
ຜູ້ນໍາທົ່ວໂລກໃນປັດຈຸບັນ ແລະໃນອະດີດພາກັນຢ້ອນຄຶດຄືນ ເບິ່ງການປະກອບສ່ວນຂອງມື້ລາງນາຍົກລັດຖະມົນຕີອັງກິດ ທ່ານນາງ Margaret Thatcher ລຸນຫລັງທີ່ທ່ານນາງໄດ້ ເຖິງແກ່ອະສັນຍະກໍາໃນວັນຈັນວານນີ້ ລວມອາຍຸໄດ້ 87 ປີ ທ່ານ Tony Blair ຊຶ່ງເປັນອະດີດນາຍົກລັດຖະມົນຕີຂອງ ອັງກິດເຊັ່ນກັນນັ້ນ ໃນລະຫວ່າງການກ່າວຄໍາປາໄສ ຢູ່ທີ່ ສະຫະລັດໃນວັນຈັນວານນີ້ ໄດ້ຍົກຍ້ອງ ທ່ານນາງ Thatcher ໂດຍໄດ້ເວົ້າວ່າ ທ່ານນາງຈະເປັນຜູ້ທີ່ປະຊາຊົນ ໃນທັງສອງປະເທດ “ຄິດຮອດຄິດເຖິງຢ່າງເສົ້າຈິດເສົ້າໃຈ ” ປະທານາທິບໍດີສະຫະລັດ ທ່ານບາຣັກ ໂອບາມາກ່າວໃນຖະ ແຫລງການສະບັບ ນຶ່ງວ່າ “ໂລກໄດ້ສູນເສຍຜູ້ສົ່ງເສີມສິດເສລີ ພາບ ແລະອິດສະລະພາບທີ່ຍິ່ງໃຫຍ່ ຄົນນຶ່ງໄປ ” ທ່ານ Jose Manuel Barroso ປະທານຄະນະກໍາມາທິ ການສະຫະພາບຢູໂຣບ ໄດ້ກ່າວເຖິງການປະກອບສ່ວນຂອງ ທ່ານນາງ ເຂົ້າໃນການເຮັດໃຫ້ທະວີບຢູໂຣບມີສະຖຽນລະ ພາບຂຶ້ນກວ່າເກົ່າ ທ່ານນາງ Thatcher ໄດ້ເຖິງແກ່ອະສັນຍະກໍາ ໃນວັນຈັນວານນີ້ ພາຍຫລັງ ທີ່ໄດ້ເປັນໂຣກ ລົມສາລະບາດຫລື Stroke ທ່ານນາງ Thatcher ຊຶ່ງເປັນຜູ້ ກ້າປາກກ້າເວົ້າ ໄດ້ນໍາພາ ພັກອະນຸລັກນິຍົມ ໄປສູ່ການໄດ້ຮັບໄຊຊະນະໃນການເລືອກຕັ້ງ ສາມຄັ້ງ ແຕ່ປີ 1979 ເຖິງ 1990 ຊຶ່ງເປັນການດໍາລົງຕໍາ ແໜ່ງນາຍົກລັດຖະມົນຕີຂອງອັງກິດ ທີ່ມີໄລຍະຕໍ່ເນື່ອງກັນ ທີ່ດົນທີ່ສຸດ ນັບແຕ່ຕົ້ນສັດຕະວັດທີ 19 ເປັນຕົ້ນມາ ທ່ານນາງໄດ້ເປັນທີ່ຮູ້ກັນໃນນາມສະຕີເຫລັກ ຍ້ອນຄວາມແຂັງແກ່ນຂອງບຸກຄະລິກ ແລະ ທັດສະນະການເມືອງຂອງທ່ານນາງ Thatcher ເປັນຜູ້ມີຫົວອະນຸລັກນິຍົມຮຸນແຮງ ທີ່ໄດ້ ທັບມ້າງອໍານາດຂອງສະຫະພັນກໍາມະບານຕ່າງໆ, ກໍາຈັດການໃຫ້ເງິນເກື້ອກຸນຂອງລັດຖະ ບານຫລາຍຢ່າງໃຫ້ໝົດໄປ, ແລະເຮັດໃຫ້ບົດບາດຂອງທຸລະກິດເອກະຊົນສູງຂຶ້ນກວ່າ ເກົ່າ ຢ່າງຫລວງຫລາຍທີ່ສຸດ ອັງກິດໄດ້ປະກາດວ່າ ພິທີສົ່ງສະການທ່ານນາງ Margaret Thatcher ຈະໄດ້ຈັດຂຶ້ນ ໃນ ວັນພຸດ ທີ 17 ເມສາ ແລະວ່າ ລັດຖະບານອັງກິດກ່າວວ່າ ພິທີສົ່ງສະການທ່ານນາງ Thatcher ຈະຈັດຂຶ້ນທີ່ ພະວິຫານ St Paul ໂດຍມີກອງກຽດຕິຍົດທາງທະຫານເຂົ້າຮ່ວມ ຊຶ່ງຍັງອີກຂັ້ນນຶ່ງຈຶ່ງຈະເຖິງຂັ້ນພິທີສົ່ງສະການຢ່າງເປັນທາງການຂອງລັດຖະບານເພື່ອ ໃຫ້ ເປັນໄປຕາມຄວາມປະສົງຂອງຄອບຄົວທ່ານນາງ ຫຼັງຈາກນັ້ນສົບຂອງທ່ານ ນາງກໍຈະຖືກ ນຳໄປເຜົາ